CELEX: 52015PC0322
Language: et
Date: 2015-07-01
Title: Ettepanek: NÕUKOGU OTSUS, millega määratakse kindlaks Euroopa Liidu Maailma Kaubandusorganisatsiooni peanõukogus võetav seisukoht Kasahstani Vabariigi WTOga ühinemise kohta

EUROOPA KOMISJON
            Brüssel,1.7.2015
            COM(2015) 322 final
            2015/0141(NLE)
            Ettepanek:
            NÕUKOGU OTSUS,
            millega määratakse kindlaks Euroopa Liidu Maailma Kaubandusorganisatsiooni peanõukogus võetav seisukoht Kasahstani Vabariigi WTOga ühinemise kohta
            
               
         
         
            
               SELETUSKIRI
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
               Maailma Kaubandusorganisatsiooni (WTO) liikmete ja Kasahstani Vabariigi vahelised läbirääkimised Kasahstani WTOga ühinemise tingimuste üle on jõudnud lõppjärku. Nimetatud läbirääkimised algasid pärast seda, kui Kasahstani Vabariik 1996. aastal esitas liikmeks saamise taotluse, ning on kestnud 20 aastat. Allpool punktis 5 on esitatud ühinemistingimuste kokkuvõte.
            
            
               Esitades Kasahstani Vabariigi WTOga ühinemise tingimused nõukogule heakskiitmiseks, on komisjon seisukohal, et nimetatud tingimused moodustavad tasakaalustatud ja ulatusliku kogumi turu avamisega seotud kohustustest, mis toovad märkimisväärset kasu nii Kasahstani Vabariigile kui ka tema WTO partneritele.
            
            
               •Kooskõla poliitikavaldkonnas kehtivate sätetega
            
            
               
                  Mitmepoolsus on ELi kaubanduspoliitika keskmes ning EL toetab kolmandate riikide ühinemist WTOga sobivatel tingimustel. 
               
            
            
               •Kooskõla Euroopa Liidu muude poliitikavaldkondadega
            
            
               
                  Kooskõlas ELi välistegevusega kaasab ettepanek Kasahstani mitmepoolsesse kaubandussüsteemi ja sillutab teed uue partnerlus- ja koostöölepingu rakendamisele ELi ja Kasahstani vahel.
               
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
            
               Enne kui EL saab seda heakskiitu WTOs ametlikult toetada, on vastavalt Euroopa Liidu toimimise lepingu artikli 218 lõikele 9 vajalik nõukogu otsus Kasahstani Vabariigi WTOga ühinemise tingimuste heakskiitmise kohta.
            
            
               •Subsidiaarsus (ei kuulu liidu ainupädevusse) 
            
            
               Ei kohaldata. ELi ainupädevus kaubandusega seotud küsimustes.
            
            
               •Proportsionaalsus
            
            
               Nõutav on artikli 218 lõike 9 kohane nõukogu otsus.
            
            
               •Vahendi valik
            
            
               Nõutav on artikli 218 lõike 9 kohane nõukogu otsus.
            
            
               3.JÄRELHINDAMISTE TULEMUSED, SIDUSRÜHMADEGA KONSULTEERIMINE JA MÕJUHINNANGUD
            
         
         
            
               •Järelhindamised / kehtivate õigusaktide toimivuskontroll
            
            
               
                  Ei kohaldata
               
            
            
               •Konsulteerimine sidusrühmadega
            
            
               
                  Ei kohaldata
               
            
            
               •Eksperdiarvamuste kogumine ja kasutamine
            
            
               
                  Ei kohaldata
               
            
            
               •Mõju hindamine
            
            
               
                  Ei ole vajalik. Nõutav on artikli 218 lõike 9 kohane nõukogu otsus.
               
            
            
               •Õigusloome kvaliteet ja lihtsustamine
            
            
               
                  Ettepanek ei ole REFITiga seotud.
               
            
            
               •Põhiõigused
            
            
               
                  Ettepanek ei mõjuta põhiõiguste kaitset.
               
            
            
               4.MÕJU EELARVELE
            
            
               
                  Ettepanekud ei mõjuta eelarvet.
               
            
            
               5.MUUD KÜSIMUSED
            
            
               •Rakenduskavad ning järelevalve-, hindamis- ja aruandluskord
            
            
               
                  Ei kohaldata
               
            
            
               •Ettepaneku erisätete üksikasjalik selgitus
            
            
               Kokkuvõte ühinemise tingimustest
            
            
               Kohustuste loetelu
            
         
         
            
               Kaubad (üldine)
            
            
               Kasahstani tollitariifistik koosneb 11 812 riiklikust tariifireast (10kohaline kood). See hõlmab 2 441 põllumajandussaaduste tariifirida ja 9 371 põllumajandusega mitteseotud tariifirida.
            
            
               Kasahstan lõpetab oma seotud tollitariifikohustuste rakendamise 5 aasta jooksul pärast ühinemist (2020. aastaks). Nende tariifiridade, millel on väärtuseline tollimaks (10 602 rida 11 812st), lõplik seotud tollimaksumäär ühinemiskavas on 6,9 %. 
            
            
               Tollimaksumäärad on paljudel juhtudel Euraasia Majandusliidu omadest madalamad. Kasahstan kavatseb lõpetada selliste erandite kohaldamise, millel need põhinevad, ja ühildada määrad liidu omadega. See protsess algab mitte varem kui kolm aastat ja kuus kuud pärast lõplike seotud tollimaksumäärade täielikku rakendamist ja põhineb töörühma aruandes välja töötatud erimehhanismil (vt allpool). 
            
            
               Tööstuskaupade tollimaksud 
            
            
               –Muude kui põllumajandustoodete keskmine lõplik seotud maksumäär on 6 %.
            
            
               –Kõrgeimad, ligikaudu 8–10 %-ni ulatuvad keskmised maksumäärad on mööbli-, klaasi- ja keraamikasektoris. 
            
            
               –Kasahstan annab tollimaksuvabastuse ravimitele ja infotehnoloogiatoodetele, määrates nende toodete lõplikuks seotud maksumääraks 0 %.
            
            
               –Kõrgeimad tollitariifid on 15 % teatavatel värvilistel metallidel ja mööblil. 
            
            
               –Võetud on mitteväärtuseliste lõplike seotud tollimaksumäärade kohustused mõnede tööstustoodete puhul: erimäärad tekstiilitoodetele ja jalatsitele ning sõiduautode puhul kasutatavad liitmäärad.
            
            
               Põllumajandussaaduste tollimaksud 
            
            
               –Väärtuselised kohustused on võetud 71 % puhul Kasahstani põllumajandussaadustest. Nende tariifiridade keskmine lõplik seotud maksumäär on 8,3 %. 
            
            
               –Põllumajanduses koosnevad mitteväärtuselised kohustused lõplikest eri-, sega- ja liittollimaksumääradest, mida kohaldatakse peamiselt linnuliha, juustu, kondiitritoodete, veini, kangete alkohoolsete jookide, puuviljamahlade ja riisi suhtes.
            
            
               Ekspordimaksud
            
            
               Kasahstani Vabariik on võtnud kohustuse kaotada ELi eksportijaid huvitava 370 toote eksporditollimaksud või neid vähendada ja mitte kehtestada uusi. Lisaks juhul, kui peaks ühtlustatama ekspordimaksud Euraasia Majandusliidus, vähendatakse Kasahstani määrad kõige madalamate kas Kasahstani või Vene Föderatsiooni suhtes kohaldatavate määradeni.
            
            
               Teenused 
            
            
               Kasahstan võtab turulepääsu ja võrdse kohtlemisega seotud riiklikud kohustused mitmetes teenustesektorites, mis hõlmavad kutseteenuseid, arvuti- ja teisi ettevõtlusteenuseid, sideteenuseid, ehitus-, turustus-, haridus-, keskkonna- ja finantsteenuseid (kindlustus- ja pangandusteenused), tervishoiu- ja sotsiaalteenuseid ning turismi- ja transporditeenuseid.
            
            
               Ühinemisprotokolliga võetud kohustused
            
            
               Ühinemisprotsessi viimases, mitmepoolses etapis püüdsid WTO liikmed koos tagada Kasahstani Vabariigi kaubandusseaduste ja -institutsioonide põhimõttelist vastavust WTO eeskirjadele ja kokkulepetele, pannes need kirja ühinemisprotokolli ja töörühma aruandesse. Seda arvesse võttes on Kasahstani Vabariik lubanud täita töörühma aruandes ette nähtud tavapäraseid kohustusi ja loobunud mis tahes üleminekuperioodist, v.a WTO kaubandusega seotud investeerimismeetmete lepingu puhul.
            
            
               ELi seisukohast on eriti tähtsad järgmised küsimused:
            
         
         
            
               Juurdepääs torujuhtmetele
            
            
               Välisinvesteeringutel põhinevatele Kasahstani juriidilistele isikutele, kes toodavad toornaftat ja gaasi Kasahstani õiguse kohaselt, antakse olemasolevate juurdepääsuõiguste alusel mittediskrimineeriv juurdepääs torujuhtmetele, mis on osaliselt või täielikult valitsuse omandis vastavalt siseriiklikule õigusele ja nende torujuhtmete vaba jääkvõimsuse piires.
            
            
               Riigi osalusega ja riigi kontrolli all olevad ettevõtted ning eelis- või ainuõigustega ettevõtted 
            
            
               Alates ühinemise päevast sooritavad sellised ettevõtted, kui nad tegelevad äritegevusega, rahvusvahelisi ostutehinguid, mis ei ole mõeldud valitsuse vajadusteks, ja müügitehinguid viisil, mis on kooskõlas WTO lepingu kehtivate sätetega. Nimetatud ettevõtted sooritavad selliseid ostu- ja müügitehinguid kooskõlas ärikaalutlustega, nagu hind, kvaliteet, kättesaadavus, turustatavus ja transport, ning annavad muude WTO liikmesriikide ettevõtjaile äritavaga kooskõlas olevad piisavad samaväärsed võimalused konkureerida sellistes müügi- või ostutehingutes osalemisel.
            
            
               Hinnakujunduspoliitika
            
            
               Kasahstan kohaldab alates ühinemise päevast toodete ja teenuste hinnakontrolle WTO lepingule vastaval viisil, võttes arvesse eksportivate liikmete huve. Hinnakontrolli meetmeid ei kasutata kodumaise kaubatootmise kaitseks ega Kasahstani teenustealaste kohustuste kahjustamiseks. 
            
            
               Kasahstani ja Euraasia Majandusliidu tollimaksumäärade ühildamine tulevikus
            
            
               On loodud erimehhanism tagamaks, et vajalik kompenseerimine WTO liikmetele toimuks enne tollimaksumäärade ühildamist. Juhul kui Euraasia Majandusliit ei kohalda kokkulepitud kompenseerimist, siis kohaldatakse ka edaspidi Kasahstani tollitariifistikus kehtestatud määrasid.
            
            
               Tolliväärtuse määramine
            
            
               Ühinemispäevast kohaldab Kasahstan tolliväärtuse määramise õigusakte, -norme ja tavasid, sealhulgas selliseid, millega hoitakse ära kauba hindamist alla selle väärtuse, kooskõlas WTO lepinguga, sealhulgas 1994. aasta GATTi I artikkel, ja WTO lepinguga 1994. aasta GATTi VII artikli rakendamise kohta. Sellest tulenevalt ei kasuta Kasahstan mingit miinimumväärtust, näiteks võrdlushindu, ega fikseeritud hindamiskavasid kaupade tolliväärtuse määramiseks.
            
            
               Sanitaar- ja fütosanitaarmeetmed
            
            
               Kasahstan on kohustunud pidama läbirääkimisi kolmandate riikidega ja leppima vastastikku kokku kahepoolsetes veterinaarsertifikaatides Kasahstani imporditavate kaupade puhul, mis kuuluvad veterinaarkontrolli alla, kuni jõustuvad Euraasia Majandusliidu veterinaarsertifikaadid kolmandate riikidega neile kaupadele (EL ja Kasahstan on pidanud läbirääkimisi selliste sertifikaatide üle ja need peaksid jõustuma 15. juulil 2015). Peale selle ei nõua Kasahstan Euraasia Majandusliidu otsuste rakendamisel ei kehtestatavate sertifikaatide registrisse kandmist ega edukat auditit madala riskiga toodete Kasahstani importimise eeltingimusena. Lisaks kohaldab Kasahstan juhtudel, kus Euraasia või riiklikul tasandil ei ole kehtestatud kohustuslikke veterinaar- või fütosanitaar ega sanitaar-epidemioloogilisi ja hügieeninõudeid, kooskõlas WTO sanitaar- ja fütosanitaarmeetmete lepinguga asjaomaseid rahvusvahelisi standardeid, suuniseid ja soovitusi. Juhul kui kehtiv sanitaar- ja fütosanitaarmeede ei põhine rahvusvahelistel standarditel, kui need on olemas, kohaldatakse Kasahstanis asjaomaseid rahvusvahelisi standardeid või nende osi, v.a juhul, kui kooskõlas WTO sanitaar- ja fütosanitaarmeetmete lepinguga on esitatud sellise meetme teaduslik põhjendus.
            
            
               Riigihankeleping
            
            
               Kasahstan kavatseb ühineda WTO riigihankelepinguga. Kasahstan taotleb WTOga ühinemisel lepingu vaatleja staatust ja ta esitab nelja aasta jooksul alates WTOga ühinemisest lepingu osaliseks saamise avalduse koos ettepanekuga osalemise ulatusest. 
            
            
               2015/0141 (NLE)
            
            
               Ettepanek:
            
            
               NÕUKOGU OTSUS,
            
            
               millega määratakse kindlaks Euroopa Liidu Maailma Kaubandusorganisatsiooni peanõukogus võetav seisukoht Kasahstani Vabariigi WTOga ühinemise kohta
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, eriti selle artiklit 91, artikli 100 lõiget 2 ning artikli 207 lõike 4 esimest lõiku koostoimes artikli 218 lõikega 9,
            
         
         
            
               võttes arvesse Euroopa Komisjoni ettepanekut
            
            
               ning arvestades järgmist:
            
            
               1)29. jaanuaril 1996. aastal esitas Kasahstani Vabariigi valitsus Maailma Kaubandusorganisatsiooni (WTO) asutava Marrakeši lepingu XII artikli kohaselt taotluse kõnealuse lepinguga ühinemiseks.
            
            
               2)6. veebruaril 1996 moodustati Kasahstani Vabariigi ühinemist käsitlev töörühm, et jõuda kokkuleppele ühinemistingimuste osas, mis oleksid vastuvõetavad nii Kasahstani Vabariigile kui ka kõigile WTO liikmetele.
            
            
               3)Komisjon pidas liidu nimel läbirääkimisi turu avamisega seotud mitmesuguste Kasahstani Vabariigi võetavate kohustuste üle, mis rahuldaksid liidu nõudmisi seoses tollimaksude, eksporditollide ja kaubandusteenustega.
            
            
               4)Nimetatud kohustused on nüüd kirja pandud Kasahstani Vabariigi WTOga ühinemise protokolli.
            
            
               5)Ühinemisel WTOga on eeldatavasti positiivne ja kestev mõju Kasahstani Vabariigi majandusreformidele ja jätkusuutlikule arengule.
            
            
               6)Seepärast tuleks ühinemisprotokoll heaks kiita.
            
            
               7)WTO asutamislepingu XII artiklis on sätestatud, et ühinemistingimustes lepivad kokku ühinev riik ja WTO ning WTO poolt kiidab ühinemistingimused heaks WTO ministrite konverents. WTO asutamislepingu IV artikli lõikes 2 on sätestatud, et ministrite konverentsi istungite vaheaegadel täidab selle ülesandeid peanõukogu.
            
            
               8)Seepärast tuleb määrata kindlaks liidu võetav seisukoht WTO peanõukogus Kasahstani Vabariigi ühinemise kohta WTOga,
            
            
               ON VASTU VÕTNUD KÄESOLEVA OTSUSE: 
            
            
               Artikkel 1
            
            
               Euroopa Liit võtab Maailma Kaubandusorganisatsiooni peanõukogus seisukoha, et Kasahstani Vabariigi ühinemine WTOga tuleb heaks kiita.
            
            
               Artikkel 2
            
            
               Käesolev otsus jõustub selle vastuvõtmise päeval.
            
            
               Brüssel,
            
            
               
                     Nõukogu nimel
               
               
                     eesistuja